Man verdrink toe hy gestremde meisie wil redFoto: NSRI ŉ 29-jarige man het Woensdag in die see by die Wolfgat-natuurreservaat in Valsbaai verdrink toe hy ŉ gestremde meisie probeer red het. Vaughn Seconds, stasiebevelvoerder van die Nasionale Seereddingsinstituut (NSRI) in Strandfontein, het gesê hulle is omstreeks 16:34 ingelig oor lewensredders wat besig is om noodbehandeling op drie mense op die strand in die natuurreservaat toe te pas. Die NSRI, paramedici van die provinsiale nooddiens, wetstoepassingsbeamptes en lede van die polisie is na die toneel ontbied. Volgens Seconds is ŉ 29-jarige man ondanks uitgebreide pogings om hom by te bring op die toneel dood verklaar. ŉ Dertienjarige gestremde meisie en ŉ man in sy 30’s is na nabygeleë hospitale gehaas in ŉ ernstige maar stabiele toestand. Seconds het gesê die tienermeisie het glo geswem toe sy in die moeilikheid beland het. Die 29-jarige man het glo tot die meisie se redding probeer kom maar self in die moeilikheid beland. Die man in sy 30’s het hierna glo ook probeer help en in die moeilikheid beland. Nog ŉ onbekende man het toe glo in die see gegaan en tot hul redding gekom. Die polisie doen ŉ geregtelike doodsondersoek. Die NRSI het sy meegevoel betuig met die familie en vriende van die oorledene.